Íslenskar orkurannsóknir

Íslenskar orkurannsóknir (skammstafað: ÍSOR) er íslensk rannsóknastofnun sem heyrir undir Umhverfis-, orku- og loftslagsráðuneyti Íslands. Stofnunin vinnur að verkefnum á sviði náttúrufars, orkumála og annarra auðlindamála. Stofnunin starfar á samkeppnismarkaði og aflar sér tekna með sölu á rannsóknum, ráðgjöf, þjónustu og upplýsingum. Starfsmenn eru hátt í 80 talsins. Aðalskrifstofan er í Kópavogi en auk þess er rekið útibú á Akureyri.

 Rannsóknir 
Á Íslenskum orkurannsóknum fer fram fjölþætt starfsemi sem miðar að því að uppfylla þarfir orkuiðnaðarins fyrir grunnrannsóknir. Þar er jafnframt veitt fjölbreytt þjónusta tengd rannsóknum orkulinda og nýtingu þeirra. ÍSOR veitir líka aðilum utan orkugeirans ýmsa þjónustu á sviði jarðvísinda. Helstu þættir í þjónustu ÍSOR eru: 

 Jarðhitarannsóknir
 Vatnsorkurannsóknir
 Hafsbotnsrannsóknir (sjá t.d. Drekasvæðið)
 Umhverfisrannsóknir 
 Grunnvatnsathuganir
 Neysluvatnsrannsóknir 
 Jarðfræðileg ráðgjöf t.d. varðandi jarðgöng
 Alhliða jarðfræðikortlagning
 Kortagerð

 Jarðhitaleit 
ÍSOR hefur með höndum jarðhitaleit og rannsóknir á jarðhitasvæðum um allt land. Rannsóknirnar fela í sér eftirtalda þætti:

 Jarðhitaleit og alhliða rannsóknir á jarðhita   
 Ráðgjöf og þjónustu við boranir 
 Ráðgjöf og þjónustu við eftirlit með jarðhitakerfum, rekstri þeirra og nýtingu 
 Tæknilegar og hagrænar athuganir á nýjum nýtingartækifærum jarðhita   
 Kennslu og þjálfun í jarðhitafræðum

Sérfræðingar ÍSOR hafa stundað rannsóknir víða um heim einkum á sviði jarðhitarannsókna og ráðgjafar. 

 Jarðhitaskóli 
Jarðhitaskóli Háskóla Sameinuðu þjóðanna (JHS) starfaði innan vébanda ÍSOR, en er nú hluti af sjálfstæðu stofnuninni GRÓ þekkingarmiðstöð þróunarsamvinnu. Hann var áður á Orkustofnun en var fluttur þaðan í ársbyrjun 2021. Hlutverk skólans er að veita ungum sérfræðingum frá þróunarlöndum, sérhæfða þjálfun í rannsóknum á jarðhita og nýtingu hans. Skólinn er mikilvægur þáttur í þróunaraðstoð Íslendinga. Á yfir 40 ára starfsferli sínum, hefur skólinn útskrifað meira en 800 sérfræðinga.

 Tilvísanir 

Flokkur:Íslensk orkufyrirtæki
Flokkur:Íslenskar rannsóknastofnanir